  Виталий Пронин Таиз ар тросэзлы тодмо удмурт егитъёслы вунонтэм кылёз. Матысь дыре соослэн семьяоссы нылпиосын узырмозы. А. Тимерханова: Аслым ачим синмаськисько - кӧты туж мусо потэ!  Тимерханова синмаськем Тулыс нылпи ваён юртэ мыноз кырӟась, Пичи Пурга ёросысь «Зарни шеп» ансамбльлэн кивалтӥсез Алёна Тимерханова. Анай луыны дасяськемзэ со уг ваты - сцена вылын питыр-котыр кӧтын резь! кырӟа.- Милям концертъёсмы кемалась чакламын вал ини, - вера Алёна. - Соин ик мынам ӧз поты ӵош кырӟась эшъёсме шуге-леке вуттэме. Кӧты шоры учкытэк, потай калык азе. Сценаез яратӥсько бере, кырӟаны-вераны секыт уг поты. Учкисьёслы капчи мылкыд кузьмаськод но, аслад но мылкыдыд лопыръяськыны кутске кадь. Собере тодам вайисько пересьёсмылэсь ож вакытэ улэм-вылэмзэс. Кӧто дыръязы крахмал лэсьтон понна ог 40 иськемлы палэнысь бусые картошкалы пыдын ветлылӥзы... Кыӵе чиданзы, кужымзы вылэм! Кыкетӥзэ анай луон сярысь кема малпаськи. Туж потэ вал ини нылпи ваеме. Угось аресъёс калленэн люкасько.Ныл-а, пи-а луоз - кырӟась уг на тоды. УЗИ лэсьтӥсьёс но, пе, вераны уг быгато - нуныез мурт синъёслэсь шудэм кадь ватскыны турттэ. Но китай календарь возьматэмъя, шуэ Алёна, ныл луыны кулэ.- Нырысетӥез нылпие - пи. Сое кӧт пушкам нуллон вакытме тодам вайисько но валасько: кыкетӥеныз туж гань-гань ветлӥсько. Аслым ачим синмаськисько - кӧты туж мусо потэ!Мылкыдзэ ӝутон вылысь учкисьёс-кылзӥсьёс Алёнаез пӧртэм кузьымъёсын шумпоттыло. Ас киосын дасям арбериос, шуныт гожтэтъёс солэсь сюлэмзэ юнгес, пе, бугырто.- Пинал вайыса, сценаез куштыны уг малпаськы. Шумпотӥсько, анае-атае вань, соос тазаесь ай. Мыным одно ик юрттӥськозы. Нош мон выль кырӟанъёсын, мылкыдъёсын удмурт калык азе пото. В. Ваулина: Мон али асме быдэсак семьяелы сӥзи  Ваулина кидыс сием Кыкетӥзэ анай луыны дасяське «Мынам Удмуртие» телеканалысь иворчи, ужрадъёсты нуись Вероника Ваулина но. Соин но Вероника чагыр экранысь ышиз.- Мон али асме быдэсак семьяелы сӥзи, - валэктэ Вероника. - Учкисьёсмы паймемын. Ялан юало: кытчы ышид? Ӵем жингыръяло, съёмкаосы ӧтьыса. Яке егитъёслы сӥзем программамылы темаос ӵекто. Ваньзылы валэктоно луисько: али шутэтскисько! Чильпаськисько, чорыганы поталлясько, бассейнэ, массаже ветлӥсько, пыжиськисько, Слава пиме визьнодасько - туэ нырысетӥ классэ вамыштоз. Алигес буй-буй кӧтме туспуктыны ветлӥ.Нялтас вераса, «Мынам Удмуртие» телеканалын та вакытэ нылпи бум. Декретэ кошкемын «Шудон корка» программаез нуись Ольга Ардашева но егит иворчи Надежда Николаева.  3 пинал вордыса, ужаны потӥз «Чечым» передачаез дасясь Светлана Добрякова.Ужезлэсь Вероника уг мӧзмы. Славазэ вайыкуз, Удмурт кун университетын 5-тӥ курсын дышетске на вал. Диплом басьтыса, соку ик ужаны потӥз, шутэтсконэз ӧз адӟы.- Кыкетӥ нылпимылы ним ӧм малпалэ на, - шуэ Вероника. - Но нырысетӥезлы кузпалы ним сётӥз вал бере, таизлы мон, дыр, малпало. Кин луоз - ум тодӥське. Эмъясьёслэсь юромо ум юаське.Нош пичи Слава малпа, нылпиосты кубиста пушкысь шедьто яке магазинысь басьто шуыса. Туннэ пияш йырзэ тӥя: анаез кыӵе кидыс сиыны шедьтэм меда? Кӧтыз, пе,  арбузлы укша ук! К. Кенӟали: Нылпи ваён чик уг люкеты творчестволы.Кенӟали тапыртэмГужем кыкетӥзэ нуны вордыны дасяське кырӟась Катерина Кенӟали (Самоделко). Таиз но усточи тэк пуконэз уг тоды: Ижысь огаз нылпи садын крезьгуръя кивалтӥсь луыса ужа, «Нюралэн кырӟанъёсыз» ансамбле пыриське.- Зэм, сюлэм улын нылпи будыку, сцена вылын кырӟаны, эктыны капчи ӧвӧл, - вера Катерина. - Соку угось мукет сяменгес шокаськод. Йыр берга. Пыд зубектэ. Озьы ке но кырӟанлэсь туж бадӟым кужым басьтоно. Мылкыды ӝутӥське эктыкум но. Куд-ог визьмо адямиос верало: пыд тапыртэм куара, пе, вашкала дауръёсын, адямиосын аспӧртэмлыко кусып тупатыны юрттэ. Верамзы шонер вылэм. Ачимъя шӧдӥсько: улонысь кошкем ӵыжы-выжыосы кужым сёто.Ӝоген Катериналэн Даниил пиезлы 3 арес тырмоз. Нылпи котырын берган трос дырез кулэ каре. Озьы ке но Кенӟали кенӟали кадь шаплы - вуттӥське филармониын кырӟанъёс гожъяны.- Али выль уже дась, - шуэ анай. - Сое Интернетэ но, «Мынам Удмуртие» телеканалэ но ӧй пукты на. Угось кырӟанлэн гурез басьтэмын кунгож сьӧрысь авторлэсь. Туннэ сое ивор вотэсысь утчасько. Соглаш луэмзэ вераз ке, ужме кылзӥсьёс доры вутто. Огез сыӵе кырӟанэ вань ини. Санкт-Петербургысь авторлэсь гурзэ кутӥ вал. Нылпи ваён чик уг люкеты творчестволы.Ольга Корепанова  Теги: супыльтонсэрег  